b'\n_START_ARTICLE_\nKartellirekisteri\n_START_PARAGRAPH_\nKartellirekisteri oli Suomessa 1958\xe2\x80\x931964 pidetty virallinen luettelo, johon kartellivirasto merkitsi laatimansa selostukset yritysten ja elinkeinonharjoittajien tekemist\xc3\xa4 kilpailunrajoituksista. Kartellirekisteri korvattiin 1964 kilpailunrajoitusrekisterill\xc3\xa4. Selostuksessa esitettiin kartellisopimusta, yksinoikeutta tai erikoisasemaa v\xc3\xa4litt\xc3\xb6m\xc3\xa4sti koskevat seikat, ei kuitenkaan teknisiin kysymyksiin liittyvi\xc3\xa4 ammattisalaisuuksia._NEWLINE_Vahvistaessaan selostuksen sis\xc3\xa4ll\xc3\xb6n kartellivirasto samalla m\xc3\xa4\xc3\xa4r\xc3\xa4si, mik\xc3\xa4 osa aineistosta oli julkista. Julkisiksi sai m\xc3\xa4\xc3\xa4r\xc3\xa4t\xc3\xa4 vain sellaiset asiakirjat tai niiden osat, jotka osoittivat kilpailunrajoituksen olemassaolon. Selostus ja siihen liittyv\xc3\xa4t asiakirjat tulivat julkisiksi aikaisintaan kuudentenakymmenenten\xc3\xa4 p\xc3\xa4iv\xc3\xa4n\xc3\xa4 kartelliviraston p\xc3\xa4\xc3\xa4t\xc3\xb6ksest\xc3\xa4. Muu osa asiakirjoista oli pidett\xc3\xa4v\xc3\xa4 salassa 20 vuotta selostuksen julkaisemisesta, ellei asiakirjassa mainittu taho antanut suostumustaan sen julkistamiseen._NEWLINE_Selostuksen perustana olleiden ilmoitusten tekij\xc3\xa4t saivat ennen asian ratkaisua tutustua selostusluonnokseen ja julkaistavaksi tarkoitettuun aineistoon sek\xc3\xa4 tehd\xc3\xa4 niist\xc3\xa4 muistutuksensa. Jos asianosaisia oli hyvin paljon, riitti ett\xc3\xa4 kartellivirasto antoi tiedot asianosaisia edustaneelle yhdistykselle tai muulle yhteis\xc3\xb6lle._NEWLINE_Jos asianosainen halusi kartelliviraston tekev\xc3\xa4n kartellirekisteriin merkinn\xc3\xa4n kilpailunrajoituksen lakkaamisesta tai muuttumisesta, t\xc3\xa4m\xc3\xa4 voi tehd\xc3\xa4 asiasta kirjallisen ilmoituksen virastoon. Jos muutos oli asiakirjoin tai muulla tavoin tyydytt\xc3\xa4v\xc3\xa4sti selvitety, virasto merkitsi sen rekisteriin ja julkaisi asiasta lyhyen tiedonannon Virallisessa lehdess\xc3\xa4. Kartellirekisteriin viedyt selostukset ja tiedonannot julkaistiin kartelliviraston julkaisussa Kartellirekisteri, joka ilmestyi 1959\xe2\x80\x931964.'